Plaasaanvalle: ‘ANC verklaring is nie genoeg’Ernst Roets, adjunk- uitvoerende hoof van AfriForum. Foto: Reint Dykema Die burgerregte-organisasie AfriForum het Vrydag die ANC se verklaring verwelkom waarin die party plaasaanvalle veroordeel, maar gesê verklarings alleen is nie genoeg om die krisis in die praktyk hok te slaan nie. Maroela Media het vroeër berig die ANC se onverwagse veroordeling van plaasmoorde staan in skrille kontras met pres. Cyril Ramaphosa se onlangse ontkenning van plaasaanvalle by die Verenigde Nasies in New York. Die regerende party het ook in dieselfde verklaring uitgevaar teen AfriForum en die organisasie daarvan beskuldig dat hy “blind is vir die swaarkry van plaaswerkers”. Ernst Roets, adjunk- uitvoerende hoof van AfriForum, het dié aanval op AfriForum verwerp as oningeligte kritiek. “Die ANC beweer dat AfriForum blind is vir die situasie van plaaswerkers, terwyl AfriForum hom al telkemale daaroor uitgespreek het en ek selfs ’n hoofstuk in my boek Kill the Boer aan die verhouding tussen boere en plaaswerkers gewy het,” sê hy. Roets het bygevoeg dat betroubare data oor uitsettings van plaaswerkers, waaroor die ANC goed mond uitgespoel het, yl gesaai is en het ’n beroep op die party gedoen om die data waarop sy kommer oor die mishandeling van werkers geskoei is te publiseer, sodat dit met die nodige erns hanteer kan word. “Die beskikbare inligting maak dit egter duidelik dat die mishandeling van plaaswerkers beperk is tot geïsoleerde gevalle, terwyl plaasaanvalle en -moorde duidelik op ’n nasionale tendens neerkom. Albei moet veroordeel word, maar om voor te gee dat die omvang van die twee krisisse ewe groot is, is onverantwoordelik,” sê Roets. Hy het bygevoeg hoewel AfriFourm die ANC se veroordeling van plaasaanvalle verwelkom, doen die organisasie opnuut ŉ beroep op die regering om plaasmoorde te prioritiseer deur ’n gefokusde teenstrategie op skrif te stel en uit te voer.